Kremlimeelsed õhutasid Poolas kütusepaanikat – Propastop
26.02.2022
Poola Interneti ja sotsiaalmeedia uuringute instituut tuvastas neljapäeva, 24. veebruari pärastlõunal teaberünnaku poolakeelsetes Facebooki gruppides. 30 kontot postitasid gruppidesse sõnumeid kütusepuudusest Poola tanklates, mis on tingitud Ukrainas aset leidvast sõjategevusest ja kütusehindade kiirest tõusust. Instituudi hinnangul on samad 30 kontot paistnud varem silma Ukraina-vastaste ja Kremlit toetavate seisukohtadega. Grupid, kuhu sõnumeid postitati, koondasid COVID-19 skeptilisi ja vaktsiinivastaseid kasutajaid.
Hilisõhtuks oli sõnum gruppidest laiema elanikkonnani ning põhjustas tanklates pikki järjekordi. Tanklad ei olnud selliseks ostuhuviks valmis, seetõttu lõppes ka kütus.
Väljaanne Wirtualna Polska tuvastas, et väärteave sai inspiratsiooni liikumise AGROunia liidri Michał Kołodziejczaki Twitteri-postitusest, kus ta kritiseeris kõrgeid kütusehindu ning Poola valitsust selle eest, et see ei ole taganud Poolale piisavat kütusevaru.
Poola Riigivarade ministeeriumi esindaja hoiatas inimesi leviva väärteabe eest ja kinnitas, et kütust on riigis piisavalt ning tarned saabuvad plaanipäraselt. Kütusehinda kunstlikult tõstvate ettevõtete vastu Poolas plaanitakse rakendada sanktsioone.
Rahustavad sõnumid jäid hiljaks, kütusepaanika oli jõudnud tühjendada tanklad, mis omakorda õhutas paanikat. Tanklates ei olnud kütust ka veel reedel, 25. veebruaril.
Väärteave eluks vajalike ressursside lõppemise kohta on levinud vahend, mida paanikatekitajad ärevas olukorras kasutavad. Sarnaste teaberünnakute siht on luua kunstlik kriis, mis nõuaks valitsusasutuste täit tähelepanu, jättes vähem ressursse tegelemaks tegeliku probleemiga – praegusel juhul Venemaa rünnakuga Ukraina vastu. Seetõttu on oluline usaldada sotsiaalmeedias leviva, kontrollimata info asemel kvaliteetmeediat ja riigi ametlikke meediakanaleid.
Pildid: kuvatõmmised